འོ་ན་ཇི་ལྟར་ཡན་དུ་བཞུགས་ཤེ་ན། རང་དགའ་བར་ཞེས་བྱ་སྟེ་ཇི་ལྟར་ཡང་མི་བྱ་བར་ཞེས་བྱ་བའི་དོན་ནོ། ཇི་ལྟར་ཡང་མི་བྱ་བར་བཞག་པ་དེ་ནི་ནམ་མཁའི་རི་བོ་ཆུ་འཐུང་བ་
དང་འདྲ་བར་བཞག་སྟེ། ནམ་མཁའི་རི་བོ་ནི་མིང་ཙམ་ཉིད་ཡིན་གྱི་རང་གི་ངོ་བོ་མེད་པས་ཆུ་འཐུང་བ་ཉིད་མ་གྲུབ་པ་དང་། རི་བོ་མེད་པས་དེའི་འགྲམ་ཡང་མེད་པས་འགྲམ་དུ་
བཞག་རྒྱུ་མེད་པ་ལྟར་བསྒོམ་དུ་མེད་པར་ཞོག་ཅིག་པའོ། ཡང་ན་ནམ་མཁའ་ལྟར་མི་དམིགས་པ། རི་བོ་ལྟར་བརྟན་པ། ཆུ་འཐུང་བ་ལྟར་རྒྱུན་མི་འཆད་པ། མཐའ་དབུས་མེད་
ཅིང་ཚིམ་པ། དེ་ལ་མི་རྟོག་པ་དེའི་འགྲམ་དུ་ཅེས་བྱ་བའོ། དེ་ནི་ཡན་ཐུབ་པས་སྒོམ་མེད་དུ་བཞག་པའོ། ད་ནི་ཡན་མི་ཐུབ་ན་སེམས་ལ་ལྟ་བའམ་དེའི་ངང་ལ་བཞག་པའི་མན་
ངག་ནི། གཟུགས་ལ་སོགས་པ་ཡུལ་གྱི་གླང་པོ་རྣམས་མིག་ལ་སོགས་པ་དབང་པོའི་ལག་པས་བླངས་ནས་སུ་གསོད་པར་རང་དབང་སྣང་བར་འགྱུར་ཏེ། ཇི་ལྟར་གླང་པོའི་རྫི་
བོས་གླང་པོ་སྐྱོང་བ་ལ་མཁས་པ་གླང་པོ་ཡན་དུ་བཅུག་ནས་ལོག་པར་འགྲོ་ན་ལྕགས་ཀྱུས་བཏབ་ཏེ་འགྲོར་མི་སྟེར་བ་བཞིན་དུ། རྣལ་འབྱོར་པ་ནི་གླང་པོ་སྐྱོང་བ་ལ་མཁས་པ་
བཞིན་དུ་སེམས་རང་ཡན་ལ་བཞག་པ་ལས། རྣམ་པར་རྟོག་པ་ངན་པ་སྐྱེ་ན་རང་ངོ་ཤེས་པའི་ལྕགས་ཀྱུས་བཏབ་པས་དེ་ཉིད་ནས་ལྡོག་པར་འགྱུར་བ་བཞིན་ཞེས་བྱའོ། འཁོར་
འདས་རང་བཞིན་དབྱེར་མེད་དུ་བསླབ་པ་ནི། གང་ཞིག་འཁོར་བ་དེ་ནི་མྱ་ངན་འདས་པར་ངེས། དབྱེ་བ་གཞན་དུ་སེམས་པ་མ་ཡིན་ཏེ། རང་བཞིན་གཅིག་གིས་དབྱེ་བ་རྣམ་པར་
སྤངས། དྲི་མ་མེད་པ་ང་ཡིས་རབ་ཏུ་རྟོགས། གང་ཞིག་ཅེས་བྱ་བའི་ཚིགས་སུ་བཅད་པ་གཅིག་གིས་སྟོན་ཏེ།